**Veiledning til samarbeidsavtale**

I prosjekter med samarbeidspartnere plikter prosjektansvarlig i henhold til Forskningsrådets Generelle vilkår for FoU-prosjekter å inngå samarbeidsavtale med samarbeidspartner(e) som bl.a. regulerer prosjektansvarliges og samarbeidspartnernes/ens gjensidige rettigheter og plikter. Det vil blant annet si fordeling av prosjektkostnader, eierskap til forskningsinfrastruktur og rettigheter til prosjektresultater, samt konfidensialitet. Utover de krav som følger av den FoU-kontrakten prosjektansvarlig inngår med Forskningsrådet, har prosjektansvarlig og samarbeidspartnerne stort handlingsrom med hensyn til innholdet i de samarbeidsavtaler de skal inngå.

Samarbeidsavtalene er tenkt brukt i forskningsprosjekter med faktisk samarbeid, og er ikke tilpasset kommersielle forhold eller oppdragsforskning.

Samarbeidsavtalen skal gjenspeile vilkår og forutsetninger i kontrakten mellom prosjektansvarlig og Forskningsrådet, så langt det er relevant for samarbeidspartnernes rolle i prosjektet, jf. punkt 3 i Forskningsrådets Generelle vilkår. Prosjektansvarlig må forplikte samarbeidspartnerne på samme måte som prosjektansvarlig selv er forpliktet gjennom FoU-kontrakten. Det vil si at samarbeidspartnerne må godta de samme betingelser og vilkår som nedfelt i FoU-kontrakten gjennom samarbeidsavtalen, (herunder bestemmelser om konfidensialitet, kontroll og revisjon mv.)

Forskningsrådet kan videre stille særlige krav til samarbeidet, som etter forholdene må reguleres i samarbeidsavtalen som inngås.

Alle samarbeidsavtaler som regulerer samarbeidet i et prosjekt finansiert av Norges forskningsråd skal følge norsk rett og være underlagt norsk domstolskontroll. Begrunnelsen for dette er at midlene som bevilges til prosjektene kommer fra Norge og er bevilget over statsbudsjettet. Midlene må kunne forvaltes og styres slik Stortinget har bestemt. Dette punktet i avtalen kan derfor ikke fravikes.

Forskningsrådet har utarbeidet ulike eksempler på samarbeidsavtaler. I prosjekter med flere samarbeidspartnere skal alle inngå i samme samarbeidsavtale. Konsortieavtalen passer for større samarbeidsprosjekter med mer enn to partnere hvor prosjektet skal ledes av et styre eller en styringsgruppe. Samarbeidsavtalen med IPR-bestemmelser passer for mindre prosjekter med to eller flere samarbeidspartnere der det ikke er nødvendig med bestemmelser om styringen av prosjektet. Samarbeidsavtalen uten IPR er en avtale for prosjekter som ikke behøver å regulere rettigheter til resultater fra prosjektet utover det som står i Forskningsrådets Generelle vilkår, og som har en enkel styringsstruktur. Det finnes også konsortieavtale for SFI, samarbeidsavtale for innovasjonsprosjekt i petroleumssektoren og samarbeidsavtale for kompetanseprosjekt i petroleumssektoren.

Nedenfor følger et eksempel på en samarbeidsavtale der det ikke er behov for nærmere bestemmelser om styring av prosjektet, med noen angitte alternativer. Forskningsrådet understreker for ordens skyld at eksemplet kun er ment som et mulig utgangspunkt for samarbeidspartnernes regulering, at det ikke nødvendigvis er uttømmende, og at det kan tenkes flere alternativer til bestemmelsene slik de fremgår nedenfor.

FoU-kontrakten omfatter:

* et underskrevet A**vtaledokument** samt minimum følgende dokumenter som er en integrert del av Kontrakten:
* **Forskningsrådets Generelle vilkår** **for FoU-prosjekter**
* **Prosjektbeskrivelsen**
Dersom dokumentene inneholder bestemmelser som strider mot hverandre, skal de gjelde i den rekkefølge som er angitt over. Samarbeidsavtalen skal ligge ved FoU-kontrakten.

**SAMARBEIDSAVTALE UTEN IPR**

**(for mindre prosjekter** **med lite behov for å regulere eierskap og bruk av Prosjektresultater utover det som står i Generelle vilkår)**

mellom

……………………….. [org. -nummer] – heretter ”Prosjektansvarlig” og

……………………….. [org. -nummer] – heretter ”Samarbeidspartneren”

Prosjektansvarlig og Samarbeidspartneren er sammen kalt ”Partene”. Begreper som er definert i Forskningsrådets Generelle vilkår for FoU-prosjekter har stor bokstav.

**1 Generelle bestemmelser – forholdet til Forskningsrådet**

Forskningsrådet har tildelt midler til gjennomføring av FoU-prosjektet [...], heretter kalt ”Prosjektet”. Det er i den forbindelse inngått Kontrakt mellom Prosjektansvarlig og Forskningsrådet heretter kalt FoU-kontrakten.

FoU-kontrakten forutsetter at Samarbeidspartneren gjennomfører Prosjektet i samarbeid med Prosjektansvarlig og stiller til rådighet de nødvendige ressurser, jf. punkt 2, og at Prosjektansvarlig inngår en Samarbeidsavtale med Samarbeidspartnerne. Det er ikke adgang til å avtale noe som bryter med Forskningsrådets Generelle vilkår.

Denne Samarbeidsavtalen må forplikte Samarbeidspartnerne på samme måte som Prosjektansvarlig selv er forpliktet gjennom FoU-kontrakten. Det vil si at Samarbeidspartnerne må godta de samme betingelser og vilkår som nedfelt i FoU-kontrakten gjennom Samarbeidsavtalen (herunder bestemmelser om konfidensialitet, kontroll og revisjon mv.) FoU-kontrakten skal ligge ved Samarbeidsavtalen.

Forskningsrådet gis rett til å utøve Prosjektansvarliges rettigheter overfor Samarbeidspartneren etter Samarbeidsavtalen så langt det er nødvendig for utøvelsen av Forskningsrådets rettigheter etter FoU-kontrakten.

**2 Prosjektansvarliges og Samarbeidspartnerens forpliktelser**

Prosjektansvarlig og Samarbeidspartneren plikter å bidra til gjennomføring av Prosjektet og oppfyllelse av FoU-kontrakten med Forskningsrådet i henhold til de oppgaver og forpliktelser som fremgår av denne Samarbeidsavtalen.

Partene forplikter seg til å delta i henhold til Prosjektbeskrivelsen og FoU-kontraktens Fremdriftsplan. Partene vil stille faglige ressurser til rådighet i henhold til Prosjektbeskrivelsen.

**3** **Andel av støtten fra Forskningsrådet som tilfaller Samarbeidspartneren for dennes bidrag i Prosjektet**

Prosjektansvarlig utbetaler til Samarbeidspartneren en andel av Forskningsrådets støtte til Prosjektet som skal dekke deler av Samarbeidspartnerens Prosjektkostnader, som beskrevet i FoU-kontrakten. Dette utbetales periodisk [perioder og beløp må fastsettes nærmere]. Den periodiske utbetalingen forutsetter at Samarbeidspartneren holder framdriften i Prosjektet.

Dersom det er avtalt, skal betaling skje etter fakturering.

**4 Prosjektgjennomføring**

Partene forplikter seg til å gjennomføre arbeidet i samsvar med bestemmelsene i FoU-kontrakten. Se Vedlegg I.

Partene har personal- og økonomiansvar for eget personale som stilles til rådighet, og har oppgaveplikt for personlige tildelinger og arbeidsgiveransvar for sine ansatte i Prosjektet.

Partene skal veilede og følge opp det arbeid eget personale gjør i Prosjektet, og samarbeide med eventuelle øvrige Samarbeidspartnere om nærmere tilrettelegging, utførelse og oppfølging av samarbeidet.

Partene plikter å sikre at Underleverandørene som utfører arbeid i Prosjektet på vedkommendes vegne respekterer de bestemmelser som fremgår av denne avtalen, og skal bl.a. etablere nødvendige avtaler som sikrer partene rett til å overta alle rettigheter til Prosjektresultatene og rett til utnyttelse av disse.

Partene skal arkivere en versjon av fagfellevurderte vitenskapelige publikasjoner som bygger på forskning helt eller delvis finansiert av Forskningsrådet, i egnede, åpne digitale arkiv under en Creative Commons CC BY 4.0-lisens dersom ikke annet er avtalt med Forskningsrådet, umiddelbart ved utgivers publisering. Den arkiverte versjonen skal være siste manusversjon etter fagfellevurdering (AAM) og/eller forlagets utgitte versjon (VoR). Prosjektansvarlig skal sørge for at alle forskningsgenererte data, deriblant alle data som ligger til grunn for publikasjoner, arkiveres i sikre, digitale arkiv. Slik arkivering skal skje snarest og senest innen to år etter at Prosjektet er avsluttet. Forskningsrådet kan pålegge at slike data og nødvendig dokumentasjon for gjenbruk av dataene (metadata) lagres i nærmere angitte sikre nasjonale eller internasjonale arkiv.

**5. Kostnadsregnskap mv.**

Partene skal føre og innberette kostnadsregnskap som grunnlag for utarbeidelse av Prosjektregnskap, jf. Generelle vilkår punkt 3 og 5. Prosjektfinansieringen og Prosjektkostnadene skal fremgå av Samarbeidspartnerens offisielle regnskap.

**6. Eiendomsrett, utnyttelsesrett og lisensiering m.v.**

Med mindre annet er skriftlig avtalt, får hver av Partene alle rettigheter til de Prosjektresultater som er frembrakt av vedkommende selv, dennes ansatte og eventuelle Underleverandører i prosjektet.

For øvrig reguleres rettighetene til Prosjektresultatene og Prosjektbakgrunn slik det fremgår av Generelle vilkår punkt 9.

**7. Fortrolighet**

Fortrolighet gjelder:

All informasjon som er merket med fortrolig.

Fortrolighet gjelder bare så lenge informasjonen ikke har blitt kjent eller er offentliggjort.

Prosjektpartnerne er ansvarlige for sine ansatte og tilknyttede tredjeparter. Denne bestemmelsen er ikke til hinder for utlevering av fortrolige opplysninger til Forskningsrådet iht. rapporteringskrav etter Kontrakten, samt til myndigheter og/eller domstoler iht. gjeldende lovgivning.

**8. Lovvalg og konfliktløsning**

Avtalen følger norsk rett. Tvist søkes løst gjennom forhandlinger eller frivillig mekling. Lykkes ikke dette, kan tvisten bringes inn for de ordinære domstoler til avgjørelse.

Dersom begge parter er statlige virksomheter, skal eventuelle tvister forelegges Kunnskapsdepartementet, som tar stilling til hvordan tvisten skal avgjøres.

Dato/sted

---------------------------------------- ---------------------------------------

Samarbeidspartnerens underskrift Prosjektansvarlig v/Administrativt ansvarlig

(person som har myndighet til å

binde virksomheten)

Vedlegg 1. **FoU-kontrakten**